
A QISS non-kontrasztos MR angiográfiás protokoll és a szén-dioxid angiográfia összehasonlítása az alsó végtagi verőérszűkület diagnosztikájában

Bevezetés: Az alsó végtagi verőérszűkületben (LEAD) szenvedő betegeknél gyakran fordul elő krónikus veseelégtelenség, így esetükben kiemelten fontos a nefroprotektív képalkotó eljárások alkalmazása.
Célkitűzés: Vizsgálatunk során két ilyen diagnosztikai módszer képminőségét hasonlítottuk össze: a non-kontrasztos „Quiescent-Interval Single-Shot” MR angiográfiás (QISS MRA) protokollt vetettük össze a szén-dioxid angiográfiával (CO2-DSA).
Módszerek: Alsó végtagi verőérbetegeknél az elektív diagnosztikai célú alsó végtagi CO2-DSA vizsgálat napján QISS MRA vizsgálatot is végeztünk. A szűkültek értékelésére (nincs, <50%, 50-70%, <70%) egy 19 szegmentumból álló modellt alkalmaztunk, a képminőséget egy 5 fokozatú Likert-skálának megfelelően osztályoztuk (1-nem diagnosztikus, 5–kitűnő képminőség). A felvételek értékelését négy radiológus végezte a fentiek szerint. Intra-class korrelációs együttható (ICC) megadásával vizsgáltuk a stentosisok inter-és intraobszerver reprodukálhatóságát. Emellett a két módszer diagnosztikus pontosságát és értékelhetőségét is mértük. A végső elemzés során a szegmentumokat az alábbi három kiemelt régióra osztottuk fel: aorto-iliakális, femoro-popliteális, tibio-peroneális.
Eredmények: 28 beteg 523 szegmensét értékeltünk (átlagos életkor: 71±9 év). A QISS MRA képminősége összességében, és az egyes régiók tekintetében is szignifikánsan jobbnak bizonyult, mint CO2-DSA-nál [összes régió: 4(4-5) vs. 3(3-4); aorto-iliakális: 4(4-5) vs. 3(3-4); femoro-popliteális: 4(4-5) vs. 4(3-4); tibio-peroneális: 4(3-5) vs. 3(2-3), minden p<0,001]. A QISS MRA az értelmezhetőség tekintetében is felülmúlta a CO2-DSA-t (98,3% vs. 86,2%, p<0,001). A QISS MRA diagnosztikus pontossági paraméterei >70% szűkület esetén a CO2-DSA-hoz képest: érzékenység 77,8%, specificitás 95,2%, pozitív prediktív érték 83,2%, negatív prediktív érték 93,3%. A stenosis mértékének megítélésében az interobszerver ICC a QISS MRA-nál 0,97; míg CO2 -DSA esetén 0,82 volt. Az intraobszerver ICC értékek az egyes vizsgálatoknál QISS MRA: 0,86; 0,91 és a CO2-DSA esetén: 0,88; 0,93.
Következtetés: A QISS MRA a szubjektív képminőséget illetően a CO2-DSA-nál jobb diagnosztikus értékkel bírt az összes vizsgált régióban. Emellett kiválóan reprodukálható és megbízható módszernek bizonyult a LEAD megítélésében.



